Fis-6:20 ta' dalgħodu fil-kwartieri tal-Pulizija tidħol sejħa għall-għajnuna minn raġel li fil-karozza u fit-traffiku f'Ħal Luqa, kellu ħdejh lil martu waslet biex twelled. Minn fuq is-sistema tar-radju fuq il-mutur tas-servizz, l-Ispettur Maġġur Dunstan Camilleri, li kien fl-inħawi, saq sa ħdejn il-fabbrika tal-Baxter f'Ħal Luqa fejn sab lill-koppja bla tama li tasal l-isptar fil-ħin. Il-pulizija kellha twelled mill-ġdid dik it-tama u li rriżultat fit-twelid ta' Julian ­­­­sa 30 minuta wara f'Mater Dei. Dan grazzi għall-kordinazzjoni bejn is-Surġent Maġġur Camilleri u żewġ uffiċjali oħra li waslu fil-post f'minuti – is-Surġent Norman Xuereb u l-Kuntistabbli Simon Schembri. Wieħed saq il-karozza – bil-koppja fuq wara, u l-oħrajn skorta bil-muturi sa Mater Dei, fejn tim ippreparat tahom l-aħbar ta' wild ġdid ftit minuti biss wara. Bilqiegħda f'uffiċċju fil-Kwartieri tal-Pulizija fil-Furjana, b'ċerta mistħija fuq wiċċhom, għax fi kliemhom "m'għamlu xejn ħlief dmirhom", it-tliet pulizija kienu għadhom evidentement emozzjonati. F'xenarju b'ċirkustanzi li ma jippermettux it-traġitt lejn l-isptar, PC Schembri, bi 17-il sena esperjenza fil-Korp u li għandu tliet itfal, stqarr ma' Newsbook.com.mt li kien lest jgħin lill-omm twelled. Is-Surġent Norman Xuereb jgħid bla tlaqliq li moħħu straħ biss meta sema' t-tarbija tixher. Għas-Surġent Maġġur Camilleri din kienet s'issa l-isbaħ esperjenza tul karriera ta' 26 sena bħala pulizija tat-traffiku. Qal li "is-soltu dejjem inkunu skorta jew ma' xi persuna importanti jew ma' ambulanza b'xi ħadd fil-periklu...din żgur hi l-isbaħ skorta li pulizija jista' jagħmel". Iffukat, Camilleri jgħid li sfortunatament ix-xogħol tal-Pulizija ftit li xejn ikollu mumenti sbieħ bħal dawn. Luċidu fil-ġesti ta' jdejh, jiftakar ċar meta fl-1995 fit-Tarzna sploda l-Umel Faroud u kienu mietu disa' persuni. B'għajnejh miksurin, jgħid li dak il-lejl daħal bil-mutur fit-Tarzna u jiftakar li għadda minn fuq il-pjanċi li ftit wara sar jaf li taħthom kien hemm wieħed mill-vittmi. PC Simon Schembri jgħid li ma jistax ineħħi minn quddiem għajnejh iż-żagħżugħ li miet f'idejh l-Għadira wara li qabeż għal rasu fir-ramel u ntilef minn sensih. Wara dan l-inċident, Schembri jistqarr li hewden bla ma ħadu n-ngħas għal tliet ijiem. Anke s-Surġent Xuereb jirrakkonta li l-agħar esperjenza tiegħu fuq ix-xogħol kienet meta kellu jmur Ħaż-Żebbuġ fuq il-post fejn tilfu ħajjithom f'inċident tat-traffiku ħames żgħażagħ mill-Qrendi. L-intervista fil-Kwartieri tal-Pulizija tagħlaq bi tbissima f'wiċċ l-uffiċjali li diġà jħossuhom il-parrini tat-tarbija Julian li fetaħ għajnejh għal dak li toffri d-dinja ta' barra. Ritratti: Mix-xellug għal-lemin: L-Ispettur Maġġur Dunstan Camilleri, is-Surġent Norman Xuereb u l-Kuntistabbli Simon Schembri .td_uid_3_5ee4ea20bdc2d_rand.td-a-rec-img{text-align:left}.td_uid_3_5ee4ea20bdc2d_rand.td-a-rec-img img{margin:0 auto 0 0} #td_uid_4_5ee4ea20be0c5 .td-doubleSlider-2 .td-item1{background:url(https://cdn.newsbook.com.mt/wp-content/uploads/2018/05/IMG_0633-80x60.jpg) 0 0 no-repeat}#td_uid_4_5ee4ea20be0c5 .td-doubleSlider-2 .td-item2{background:url(https://cdn.newsbook.com.mt/wp-content/uploads/2018/05/IMG_0632-80x60.jpg) 0 0 no-repeat}#td_uid_4_5ee4ea20be0c5 .td-doubleSlider-2 .td-item3{background:url(https://cdn.newsbook.com.mt/wp-content/uploads/2018/05/IMG_0634-80x60.jpg) 0 0 no-repeat} 1 minn 3